સેન્સેક્સ આગલા બંધ સામે ઊંચો ખુલીને વધી 37,745 થયા બાદ અમેરિકાના ચીન પર ટેરિફ લાદવાના સમાચાર આવતાં જ ગબડીને 37,243 થયા બાદ બંધ 37,290.67 રહેતાં 294.84 પોઇન્ટ ઘટ્યો હતો. નિફ્ટી 98.85 પોઇન્ટ તૂટીને 11,278.90 બંધ રહ્યો હતો. નિફ્ટી નીચામાં 11,269ની સપાટી સુધી ગબડી હતી. નિફ્ટી માટે નજીકનું 11,250નું સપોર્ટ લેવલ રહ્યું છે અને જો એ તૂટશે તો 11,100 સુધી ગબડી શકે છે. હાલ બજારની ટ્રેડિંગ રેન્જ 11,100થી 11,700 ગણી શકાય એમ જણાવીને એમસ્કેવર સિક્યુરિટીઝના રિસર્ચ એનાલિસ્ટ ઉમંગ ભટનાગરનું કહેવું હતું કે, ટેકનિકલી બજાર નબળાઈ બતાવી રહ્યું છે. આ સપ્તાહમાં નિફ્ટીએ ગયા સપ્તાહના અંતે જોવાયેલી ટોચ કુદાવવામાં નિષ્ફળતા બતાવ્યા બાદ હવે તાજેતરમાં જોવાયેલી સૌથી નીચી સપાટી 11,250 સુધી સરકી છે. વર્તમાન સેન્ટીમેન્ટને જોતાં આ સપાટી તૂટશે તેવો ભય છે. બજાર વધવામાં પ્રતિકાર બતાવી રહ્યું છે. સંસ્થાકિય લેવાલીનો ટેકો પણ મર્યાદીત રહેતાં દરેક ઊછાળે વેચવાલીનું દબાણ જોવા મળે છે.